Document ID: 32013R0238

32013R0238
L 074/24
SLUŽBENI LIST EUROPSKE UNIJE
15.03.2013.
PROVEDBENA UREDBA KOMISIJE (EU) br. 238/2013
od 15. ožujka 2013.
o izmjeni Provedbene uredbe (EU) br. 481/2012 u pogledu razdoblja važenja potvrda o istovjetnosti robe za visokokvalitetno goveđe meso
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 144. stavak 1. i članak 148. u vezi s člankom 4.,
budući da:
(1)
Provedbenom uredbom Komisije (EU) br. 481/2012 od 7. lipnja 2012. o utvrđivanju pravila za upravljanje carinskom kvotom za visokokvalitetno goveđe meso (2) promijenjen je postupak upravljanja kvotom otvorenom Uredbom Vijeća (EZ) br. 617/2009 (3) tako da je postupak istovremene provjere zamijenjen postupkom upravljanja „prvi po redoslijedu”. Budući da u okviru postupka upravljanja „prvi po redoslijedu” za tu kvotu više nema uvoznih dozvola čije je razdoblje važenja ograničeno na 30. lipnja svake uvozne godine, potrebno je ukinuti razdoblja važenja potvrda o istovjetnosti robe do 30. lipnja. Umjesto toga bi trebalo utvrditi razdoblje od tri mjeseca od dana izdavanja predmetnih potvrda, u skladu s drugim carinskim kvotama za visokokvalitetno goveđe meso.
(2)
Radi jasnoće, u zahtjevima koje mora ispuniti roba da bi se mogla koristiti dotična povlaštena carinska kvota, navedenim u Prilogu II. Provedbenoj uredbi (EU) br. 481/2012, treba navesti goveda koja su obuhvaćena sustavom Unije za klasiranje trupova te su stoga prihvatljiva za proizvodnju „visokokvalitetnoga goveđeg mesa”.
(3)
Provedbenu uredbu (EZ) br. 481/2012 treba stoga na odgovarajući način izmijeniti.
(4)
Zbog pravne sigurnosti, novo razdoblje važenja potvrda o istovjetnosti robe ne bi se trebalo primjenjivati na potvrde o istovjetnosti robe izdane prije dana stupanja na snagu ove Uredbe.
(5)
Mjere predviđene u ovoj Uredbi u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Provedbena uredba (EU) br. 481/2012 mijenja se kako slijedi:
1.
U članku 3., stavak 7. zamjenjuje se sljedećim:
„7.
Potvrde o istovjetnosti robe vrijede tri mjeseca od dana izdavanja.”
2.
U Prilogu II., bilješka 1 zamjenjuje se sljedećim:
„(1)
Za potrebe ovih zahtjeva, junice i junci su „goveda” kako je definirano u Prilogu III. dijelu IV. točki 1. Uredbe (EZ) br. 1234/2007, koja odgovaraju kategorijama E i C kako su definirane u dijelu A. Priloga V. ovoj Uredbi.”
Članak 2.
Ova Uredba stupa na snagu trećeg dana od dana objave u Službenom listu Europske unije.
Primjenjuje se na potvrde o istovjetnosti robe izdane od dana stupanja na snagu ove Uredbe.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 15. ožujka 2013.

Labels: 3
17